Þórdís Lóa langlaunahæst með 1,7 milljónir Marta Guðjónsdóttir vék úr borgarráði en var á móti kosin í íbúaráð Kjalarness . Þar með hækkuðu laun hennar um rúmar fjörutíu þúsund krónur á mánuði . Þórdís Lóa Þórhallsdóttir fær 1.742.208 kr. á mánuði . Fréttablaðið / Anton Brink Þriðjudagur 10. september 2019 Auglýsing Þórdís Lóa Þórhallsdóttir , formaður borgarráðs , ber af öðrum borgarfulltrúum í launakapphlaupi þeirra . Laun Þórdísar Lóu eru 1.742.208 krónur samkvæmt nýbirtum upplýsingum á heimasíðu Reykjavíkurborgar . Munurinn er einna helst sá að Þórdís Lóa situr í gjöfulum stjórnarsætum fyrir hönd Reykjavíkurborgar , meðal annars hjá Faxaflóahöfnum og Lífeyrissjóði starfsmanna Reykjavíkurborgar . Alls nema greiðslurnar fyrir stjórnarseturnar 426.720 krónum á mánuði en aðrir borgarfulltrúar eru varla hálfdrættingar á við Þórdísi Lóu . Þá fær hún einnig greitt sérstakt álag sem formaður borgarráðs . Hagur Pawel Bartoszek , nýkjörins forseta borgarstjórnar , vænkast talsvert en hann er næst launahæsti borgarfulltrúinn með 1.475.296 krónur . Þau eiga þó ekki roð í Dag B. Eggertsson , borgarstjóra . Laun hans eru 2.198.732 krónur á mánuði sem skiptast í grunnlaun upp á 1.976.025 krónur og greiðslu fyrir stjórnarformennsku í Slökkviliðinu á höfuðborgarsvæðinu uppá 222.707 krónur . Tvisvar á ári endureiknar Reykjavíkurborg laun borgarfulltrúa í takt við launavísitölu og birtir upplýsingarnar á heimasíðu sinni . Slík uppfærsla átti sér stað í lok síðustu viku . Grunnlaun borgarfulltrúar hækkuðu þá um 2,8 prósent og eru í dag 762.995 krónur . Þá hækkaði greiðsla starfskostnaðar um sölu prósentutölu og er í dag 55.093 krónur . Að auki bætist margskonar álag við laun borgarfulltrúa . Álag fyrir formennsku í borgarstjórnarflokki , formennsku í fastanefndum , forsæti í borgarstjórn og setu í borgarráði . Að auki er svonefnt þriggja nefnda álag greitt en til þess að eiga rétt á slíkum greiðslum þurfa borgarfulltrúar að sitja í þremur fastanefndum . Allir borgarfulltrúar þiggja einhverskonar aukagreiðslur af þessum toga sem hækka laun þeirra verulega . Þá virðist ákveðin tekjuvernd eiga sér stað meðal borgarfulltrúa . Þannig vék Marta Guðjónsdóttir sem aðalmaður úr borgarráði í sumar og tók sæti varamanns í ráðinu . Það þýddi tekjutap upp á um 150 þúsund krónur á mánuði . Í síðustu viku var hún síðan kjörin sem fulltrúi í hverfaráð Kjalarness þrátt fyrir að vera búsett í Skerjafirði . Rétt er þó að taka fram að Marta þekkir Kjalarnesið afar vel . Þar með uppfyllti hún skilyrði um títtnefnt þriggja nefnda álag sem skilar henni aukalega 190 þúsund krónum á mánuði . Laun hennar hækkuðu því um rúmar 40 þúsund krónur .